Košarkaška Kuća slavnih

Kuća slavnih košarke (originalni naziv: Naismith Memorial Basketball Hall of Fame) odaje počast igračima koji su pokazali veliko umijeće u košarci, trenerima, sudijama i drugim osobama za ogroman doprinos u razvoju i popularnosti košarke. Ova ustanova pokušava sačuvati i promovirati košarku na svim nivoima i postati vrhunska biblioteka košarkaške historije. Nalazi se u američkom gradu Springfieldu (Massachusetts).

 Način izbora 
Od 2011. godine u proces glasanja i odabira uključeno je sedam komisija, koje provjeravaju i biraju kandidate (četiri komisije provjeravaju, a tri biraju).

Kandidati koji dobiju najmanje sedam glasova od Sjevernoameričke komisije za provjeru ili pet glasova od jedne od ostalih komisija za provjeru u datoj godini prosljeđuju se Komisiji za priznanja, sastavljenoj od 12 članova koji glasaju za svakog kandidata i rotirajućih grupa od 12 specijalista (jedna grupa za kandidate žene, jedna za međunarodne kandidate, jedna za američke i jedna za kandidate veterane). Međutim, svakoj komisiji za provjeru ograničen je broj kandidata koje može proslijediti Komisiji za priznanja – deset iz Sjevernoameričke komisije i po dva od svake od ostalih. Kandidat koji dobije najmanje 18 potvrdnih glasova (75% svih glasova) od Komisije za priznanja odobren je za uvođenje u Kuću slavnih. Dok god broj kandidata koji dobiju dovoljan broj glasova od neke komisije za provjeru nije veći od broja finalista koje komisija može proslijediti, napredovanje prema Komisiji za priznanja obično je pro forma iako Odbor povjerenika Kuće slavnih može ukloniti iz razmatranja bilo kojeg kandidata koji je "nanio štetu integritetu košarkaške igre".

Da bi komisija za provjeru uzela nekog kandidata u razmatranje, igrač, penzionisani trener ili sudija mora biti potpuno povučen iz svoje aktivnosti najmanje tri cijele sezone. Taj period prvobitno je bio pet godina, ali je prvo smanjen na četiri godine u decembru 2015, a zatim na tri sezone u decembru 2017. Prije uvođenja "klase 2018" sudije su stjecale pravo na uvođenje u Kuću slavnih nakon 25 godina službe, čak iako su još aktivne. Promjene kriterija za razmatranje aktivnih trenera najavljene su istovremeno kad i najnovije promjene u procesu uvođenja. Trenutno, treneri stječu pravo nakon 25 godina službe na srednjoškolskom ili višim nivoima, ili tri sezone nakon penzionisanja. Efektivno s "klasom 2020", aktivni treneri morat će ispunjavati kriterij godina službe i imati najmanje 60 godina. Za one koji su dali "znatan doprinos košarkaškoj igri" ne primjenjuje se kriterij godina službe. Sportski pisci i komentatori biraju se kao punopravni članovi (za razliku od Bejzbolske Kuće slavnih, koja ih smješta u odvojena krila, za koja se ne smatra da su u "pravoj" Kući slavnih).

 Također pogledajte 
 Spisak članova Košarkaške Kuće slavnih

 Reference 

 Vanjski linkovi 

Zvanični sajt

Kategorija:Kuća slavnih košarke